KOMISIJOS ATASKAITA EUROPOS PARLAMENTUI IR TARYBAI dėl aukščiausio lygio domeno „.eu“ diegimo, funkcionavimo ir veiksmingumo /* COM/2013/0804 final */





KOMISIJOS ATASKAITA EUROPOS PARLAMENTUI IR TARYBAI dėl aukščiausio lygio domeno „.eu“ diegimo, funkcionavimo ir veiksmingumo (Tekstas svarbus EEE) 1. Pagrindiniai faktai 2013 m. balandžio mėn. suėjo septyneri metai nuo tada, kai pradėtas naudoti aukščiausio lygio domenas (ALD) „.eu“. Per tuos pirmus septynerius metus ALD „.eu“ tapo vienuoliktu plačiausiai naudojamu ALD ir šeštu plačiausiai naudojamu šalies kodo ALD pasaulyje. Dėl dviejų kitų ALD, t. y. „.tk“ ir „.cn“, agresyvių rinkodaros kampanijų „.eu“ ALD pozicijos, palyginti su ankstesniais metais, šiek tiek smuktelėjo. Su šiuo ALD užregistruota daugiau kaip 3,7 mln. interneto svetainių, todėl savo interneto svetainei domeno vardą besirenkantiems europiečiams jis tapo vertinga pasirinktimi. Šioje ataskaitoje Europos Parlamentui ir Tarybai aptariamas ALD „.eu“ diegimas, veiksmingumas ir funkcionavimas per pastaruosius dvejus metus. Pagal Reglamento (EB) Nr. 733/2002 dėl .eu Aukščiausiojo lygio domeno įdiegimo 8 straipsnį Komisija, praėjus vieneriems metams po šio reglamento priėmimo, o vėliau – kas dvejus metus, teikia ataskaitą Europos Parlamentui ir Tarybai. Ši ataskaita yra ketvirtoji (pirmosios trys pateiktos 2007[1], 2009[2] ir 2011 m.[3]); joje aprašyti su ALD „.eu“ susiję pokyčiai nuo 2011 m. balandžio 1 d. iki 2013 m. kovo 31 d. 2. Teisinė „.eu“ sistema ir pagrindiniai principai ALD „.eu“ sukurtas priėmus šiuos teisės aktus: – 2002 m. balandžio 22 d. Europos Parlamento ir Tarybos reglamentą (EB) Nr. 733/2002 dėl .eu Aukščiausiojo lygio domeno įdiegimo (su pakeitimais)[4] (Pagrindų reglamentą); – 2004 m. balandžio 28 d. Komisijos reglamentą (EB) Nr. 874/2004, nustatantį .eu Aukščiausio lygio domeno įdiegimo ir funkcijų viešosios tvarkos taisykles bei registracijai taikomus principus (su pakeitimais)[5] (Viešosios tvarkos taisyklių reglamentą). Ataskaitiniu laikotarpiu atliktas Komisijos reglamento (EB) Nr. 560/2009, kuriuo iš dalies pakeistas Komisijos reglamentas (EB) Nr. 874/2004 siekiant įvesti internacionalizuotuosius domenų vardus (IDV) pagal aukščiausio lygio domeną .eu, klaidų ištaisymas siekiant ištaisyti akivaizdžias klaidas priede pateiktame rezervuotų domenų vardų sąraše. Klaidų ištaisymas priimtas 2012 m. kovo 20 d. Už ALD „.eu“ organizavimą, administravimą ir valdymą atsakingas Komisijos pasirinktas[6] registras EURid (Europos interneto domenų registras). Ši nepriklausoma organizacija visus būtinus sprendimus priima savarankiškai pagal Pagrindų reglamentą[7]. Tuo metu, kai buvo rengiama ši ataskaita, Komisijos tarnybos svarstė, ar būtina iš dalies keisti Reglamentą (EB) Nr. 874/2004 siekiant įtraukti nuostatas, susijusias su homoglifų susiejimu, Kroatijos įstojimu į ES, tuo, kad Serbija, Juodkalnija ir Buvusioji Jugoslavijos Respublika Makedonija yra ES šalys kandidatės, ELPA ir EEE narių teise registruoti „.eu“ domeno vardus ir tam tikrais rezervuotų vardų, kuriuose yra vokiečių kalbos simbolis „ß“ (dviguba „s“) ir graikų kalbos simbolis „ς“ (sigma), pataisymais. 3. Domeno „.eu“ vardų registracija ir naudojimas Per ataskaitinį laikotarpį ALD „.eu“ toliau stabiliai augo kaip ir kiti Europos šalių kodų aukščiausio lygio domenai. Užregistruota 3,7 mln. ALD „.eu“ vardų – taip šis domenas tapo vienuoliktu plačiausiai naudojamu aukščiausio lygio domenu pasaulyje ir ketvirtu populiariausiu Europos šalies kodo aukščiausio lygio domenu. Nuo paskutinės Europos Parlamentui ir Tarybai pateiktos ataskaitos registracijų skaičius padidėjo 0,3 mln. Europoje daugiau užregistruojama tik „.de“ (Vokietijos), „.uk“ (Jungtinės Karalystės) ir „.nl“ (Olandijos) domenų vardų. Pasaulio mastu daugiau užregistruojama tik „.com“, „.net“, „.org“, „.info“ ir dviejų šalies kodų ALD – „.tl“ (Tokelau) ir „.cn“ (Kinijos) (žr. 1 priedą) domenų vardų. Didžiausios domeno „.eu“ rinkos yra Vokietijoje (30,4 %), Nyderlanduose (13 %), Prancūzijoje (9,1 %), Jungtinėje Karalystėje (9 %) ir Lenkijoje (6,5 %) (žr. 4 priedą). Keliose ES valstybėse narėse domeno „.eu“ rinka svyravo. Tačiau nepaisant ekonomikos ir finansų krizės ALD „.eu“ tvirtai augo, o tam tikrose šalyse rodikliai buvo netgi geresni. Domeno „.eu“ atnaujinimo rodiklis išlieka toks pats – vidutiniškai 80 %, palyginti su 73 % sektoriaus vidurkiu. Po to, kai liberalizuoti tam tikri šalių kodų ALD ir pradėti naudoti nauji arba pervadinti esami ALD (pvz., „.co“, „.me“), pastaruosius 5 metus konkurencija sektoriuje vis augo. Be to, kai bus pradėta naudoti daugiau kaip 1000 naujų bendrinių ALD pavadinimų, tai bus didelis šokas rinkai ir gali būti suardyti dabartiniai verslo modeliai. Dėl to konkurencija sektoriuje dar labiau sustiprėtų. Atsižvelgiant į ankstesnę tendenciją ir dabartinę rinkos padėtį, registro EURid uždavinys – užtikrinti pastovų (maždaug 5–8 % per metus) užregistruojamų vardų skaičiaus didėjimą. Šiuos uždavinius padės įvykdyti registro metinis rinkodaros ir ryšių planas. 4. Internacionalizuotieji domenų vardai (IDV) 4.1. „.eu“ IDV Internacionalizuotųjų domeno vardų naudojimas aukščiausiu lygiu (t. y. po paskutinio taško domeno varde) yra ICANN[8] kompetencijos dalykas. 2009 m. lapkričio 16 d. ICANN pradėjo vykdyti sparčiąją šalių kodų ALD internacionalizavimo procedūrą[9], kad būtų lengviau pradėti naudoti interneto aukščiausio lygio domenų plėtinius, kuriais šalies kodas (pvz., „.gr“, „.bg“, „.eu“) nurodomas ne lotyniškais rašmenimis (pvz., kirilicos, graikų, arabų ir kinų rašmenimis). Procesą sudaro trys etapai: i) tam tikros šalies registras pateikia prašymą naudoti internacionalizuotojo domeno vardo rašmenų seką (konkretų savo šalies kodo ALD ne lotyniškais rašmenimis variantą), įrodymus, kad registro teritorijos interneto bendruomenė tokiam kodui pritaria (bendruomenės pritarimas), ir motyvus, kodėl pasirinktas toks kodas (prasmingumo kriterijus); ii) toliau prašomą seką įvertina ICANN, kuri ją perduoda nepriklausomam komitetui, kad šis patikrintų, ar seką galima suderinti su esamomis aukščiausio lygio domeno sekomis (išskirtinumo kriterijus); iii) patvirtinta nauja seka paskiriama registrui (perdavimas). 2010 m. gegužės mėn. EURid pateikė prašymą ICANN pradėti aukščiausio lygio domeno „.eu“ variantų kirilicos ir graikų rašmenimis registracijos procedūrą. Prašymas pagrįstas Komisijai pateiktais Kipro, Graikijos ir Bulgarijos dokumentais[10], kuriuose jos nurodo, kuriai „.eu“ versijai šios šalys teikia pirmenybę („.ευ“ ir „.ею“ atitinkamai graikų ir kirilicos rašmenimis). ICANN patvirtino, kad pirmieji du kriterijai (bendruomenės pritarimo ir prasmingumo) yra tenkinami. 2012 m. vasario mėn. IANA/ICANN pranešė registrui EURid, kad sekos kirilicos rašmenimis („.ею“) vertinimas sėkmingai užbaigtas, tačiau seka graikiškais rašmenimis nepraėjo techninio vertinimo etapo, nes ji yra „vizualiai identiška arba gali būti vizualiai painiojama su bent trimis kitomis ISO 646-BV sekomis – „eu“, „ev“ ir „ev““. Komisija nurodė EURid kol kas neprašyti sekos kirilicos rašmenimis („.ею“) perdavimo (angl. delegation) iki bus išspręstas klausimas dėl sekos graikiškais rašmenimis (.ευ), nes toks veiksmas gali būti suprastas kaip sutikimas su ICANN sprendimu. 2012 m. rugpjūčio mėn. EURid ICANN korporacijai pateikė sekos graikiškais rašmenimis („.ευ“) vizualinio pateikimo tyrimą. Tyrime remiamasi pažintine neurologija ir daroma išvada, kad tikimybė, jog seka graikiškais rašmenimis bus supainiota su sekomis, minimomis ICANN vertinime, yra labai maža, ypač jei bus laikomasi principo, kad antrojo lygmens rašmenys turi atitikti aukščiausio lygmens rašmenis. Tuo pat metu organizacija ccNSO (Šalies kodų vardų paramos organizacija, angl. Country Code Names Supporting Organisation) žengė politinį žingsnį sparčiosios šalių kodų ALD internacionalizavimo procedūros formavimo procese pasiūlydama įtraukti apeliacijos dėl atmestų sekų procesą, kad atmestas sekas iš naujo įvertintų kalbos ekspertų komisija. Tuo metu, kai buvo rašoma ši ataskaita, dėl ccNSO rekomendacijos peržiūrėti sparčiosios šalių kodų ALD internacionalizavimo procedūros procesą turėjo balsuoti ccNSO taryba, o po to rekomendacija turėtų būti pateikta ccNSO nariams bei ICANN valdybai dar vienam balsavimui. 5. Registro funkcionavimas 5.1. Registras 2003 m. po konkurso[11] Komisija aukščiausio lygio domeno „.eu“ registru paskyrė registrą „EURid“. 2004 m. spalio 12 d. Komisija ir EURid sudarė paslaugų koncesijos sutartį, kuri 2009 m. buvo pratęsta iki 2014 m. spalio 12 d. EURid yra visoje Europoje veikianti ne pelno organizacija, kurios pagrindinė būstinė yra Digeme (Belgija), o regioniniai skyriai veikia Stokholme, Prahoje ir Pizoje[12]. 5.2. Ryšiai su registratoriais Pagal teisės aktus pats „.eu“ registras nesiima registratorių veiklos[13]. Pagrindinis EURid uždavinys – teikti kokybiškas paslaugas 780 akredituotų savo registratorių. Konsolidavus tam tikrų registratorių sąskaitas, akredituotų registratorių skaičius per pastaruosius dvejus metus sumažėjo. EURid reguliariai vertina, ar „.eu“ registratoriai yra patenkinti teikiamomis paslaugomis. 2012 m. IV ketvirtį atliktos naujausios registratorių apklausos apie paslaugų kokybę duomenimis, 95 % respondentų buvo patenkinti arba labai patenkinti teikiamų paslaugų kokybe (2011 m. buvo 93 %). Į klausimą, ar toliau naudotųsi „EURid“, o ne kito tiekėjo paslaugomis, 80 % respondentų atsakė teigiamai, pasirinkdami bent 8 iš 10 balų. Naudotojai toliau mano, kad į domeną „.eu“ investuoti verta; taip pat pagerėjo mažiau „.eu“ domeno vardų perkančių registruotojų vertinimas (47 % apklaustų naudotojų šį aspektą įvertino bent 8 iš 10 balų; tuo tarpu 2010 m. tokios nuomonės laikėsi 44 % apklaustųjų). Be to, EURid pradėjo bendrauti su registratorių bendruomene per socialinės žiniasklaidos priemones, tokias kaip Facebook, Twitter ir YouTube[14], kur pateikiama per 100 vaizdo klipų su teigiamais atsiliepimais apie „.eu“. Per pastaruosius dvejus metus registras rengė prekybos ir perkėlimo procedūrų pakeitimus, kurie įsigaliojo 2012 m. lapkričio 21 d.; įdiegė registro užrakinimo funkciją, kuria dar labiau padidinamas domeno „.eu“ vardų saugumas; 2011 m. balandžio 7 d. pradėta vardus registruoti keleriems metams (2013 m. I ketvirtį 6 466 naujų registracijų trukmė buvo ilgesnė kaip vieneri metai; tai sudaro 3,1 % visų I ketvirčio registracijų ir atitinka kituose ALD atliekamų daugiamečių registracijų kiekį); be to, registras pradėjo teikti naujas paslaugas savo registratoriams. Per pastaruosius dvejus metus registras drauge su savo registratoriais siekė populiarinti ALD „.eu“ vykdydami bendrai finansuojamą rinkodaros programą ir kitas skatinimo priemones. Šia programa naudojasi vis daugiau registratorių, be to, ja pradėjo naudotis ir kiti registrai. Registras siekė plačiau informuoti apie domeną „.eu“ informaciniuose ekranuose ir vykdydamas reklaminę kampaniją keturių Europos oro uostų (Briuselio, Kopenhagos, Milano Linatės ir Miuncheno) skelbimų lentose. Apie visas kampanijas informuojama specialioje registro rinkodaros interneto svetainėje (ambitionhasanaddress.eu), kur interneto naudotojams pateikiami įmonių ar individualių asmenų, kurie sau ir (arba) savo gaminiams internete pristatyti pasirinko domeno „.eu“ vardą, teigiami atsiliepimai. 5.3. Finansinė būklė Finansinė „.eu“ registro padėtis per ataskaitinį laikotarpį buvo stabili. Finansinis registro pajėgumas – esminis veiksnys siekiant užtikrinti pasitikėjimą domenu „.eu“. Komisija atidžiai tikrina registro finansinę padėtį pagal teisinės sistemos nuostatas ir Paslaugų koncesijos sutartį. Priežiūros funkcijas Komisija vykdo įvairiomis priemonėmis, įskaitant auditorių pastabų, ketvirčio ir metinių finansinių ataskaitų, ketvirčio pažangos ataskaitų, biudžeto pasiūlymų bei strategijos ir rinkodaros planų peržiūrą. Finansų klausimai su registru nuolat aptariami ketvirčio susitikimuose ir tarnybiniuose susitikimuose. ALD „.eu“ veiklos pajamos, gautos užregistravus daug domeno vardų, buvo gerokai didesnės už registro sąnaudas. Gautas metinis perteklius buvo pervestas į ES biudžetą. Registras palaipsniui mažino įvairius EURid registratorių mokamus mokesčius. 2012 m. vasario mėn., po vidaus ir išorės konsultacijų, nuspręsta suvienodinti pakartotino aktyvavimo ir vardo perkėlimo iš karantino mokestį – abiem atvejais jis yra 4 EUR. Kadangi domeno vardų portfelis didėja, auga ir iš domeno vardų atnaujinimo gaunamos pajamos. Toliau laikydamasis sutartinio įsipareigojimo nesiekti pelno, registras nusprendė pakeisti domeno vardo atnaujinimo ir galiojimo pratęsimo mokestį – nuo 2013 m. sausio 1 d. jis yra ne 4,00 EUR, o 3,75 EUR. Svarbiausi registro finansiniai rodikliai 2011 ir 2012 m. išliko stabilūs. Ir vienais, ir kitais metais registro pajamos ir išlaidos sudarė apie 13 mln. EUR. Todėl grynasis finansinis rezultatas buvo labiau subalansuotas negu ankstesniais metais ir už 2011 m. finansinius metus į ES biudžetą pervesta 772,892 EUR pajamų, o už 2012 finansinius metus – 443,117 EUR. Komisija atidžiai patikrino biudžete numatytas ir faktines išlaidas, ypač susijusias su rinkodara (2,8 mln. EUR 2011 m. ir 2,7 mln. EUR 2012 m.) ir žmogiškaisiais ištekliais (4,0 mln. EUR 2011 m. ir 4,4 mln. EUR 2012 m.). Didesnės išlaidos pagrįstos poreikiu gerinti paslaugų kokybę ir didinti saugumo lygį. Registras turi keturių rūšių finansinius rezervus: nusidėvėjimui, investicijoms, socialiniams ir teisiniams įsipareigojimams. Per ataskaitinį laikotarpį bendras rezervų lygis buvo stabilus: 5,4 mln. EUR – 2011 m. ir 5,0 mln. EUR – 2012 m. 2012 m. pabaigoje ši suma buvo padalyta nusidėvėjimui (1,0 mln. EUR), investicijoms (0,5 mln. EUR), socialiniams įsipareigojimams (2,7 mln. EUR) ir teisiniams įsipareigojimams (0,8 mln. EUR). Be to, skirta papildomai 150 000 EUR alternatyviam ginčų sprendimui skatinti. 5.4. Veiklos tęstinumas, patvarumas ir kokybė 5.4.1. Veiklos tęstinumas Siekdamas išbandyti savo krizių valdymo pajėgumus, 2012 m. gruodžio 12 d. EURid sėkmingai atliko veiklos tęstinumo plano (VTP) pratybas, apie kurias iš anksto nebuvo pranešta. Šių pratybų esmė buvo perkelti EPP, registruotojų ekstraneto, registruotojų domenų prieinamumo (angl. Registrar DAS) ir registruotojų WHOIS paslaugų teikimą iš vieno duomenų centro į kitą ir vėl sugrąžinti atgal. Poveikis registruotojų infrastruktūrai buvo minimalus – laikinas maždaug 15 min. trukmės veiklos sutrikdymas – jei registruotojai buvo įsidiegę geriausius metodus, kuriuos EURid pateikė po 2011 m. VTP pratybų. Jei registruotojų paslaugos buvo teikiamos naudojant išsamiuosius domeno vardus (angl. Fully Qualified Domain Names (FQDNs)), jos buvo skaidriai automatiškai perjungiamos. Sumodeliavus problemą pagrindiniame duomenų centre, buvo atnaujinta domeno vardų sistema ir EURid paslaugos automatiškai perkeltos į antrąjį duomenų centrą. Po to, kai šis pakeitimas buvo išplatintas, per 10 minučių naudotojai vėl galėjo tinkamai naudotis registruotojų teikiamomis paslaugomis, jei registruotojai naudojo FQDN (jei ne, reikėjo atnaujinti rankiniu būdu). Po dviejų valandų EURid atnaujino FQDN, kad šie vėl nukreiptų į pagrindinį duomenų centrą. Palaipsniui sistemos buvo perjungtos atgal į pagrindinį duomenų centrą, kai „.eu“ registruotojų DNS serveriai aptiko ir perėmė FQDN. Šių pratybų auditą atliko audito įmonė PricewaterhouseCoopers. 5.4.2. Saugumas EURid organizuoja „.eu“ registratorių mokymo seminarus[15], kad paskatintų registratorius savo klientams rekomenduoti naudoti DNSSEC (protokolą, skirtą interneto naudotojams apsaugoti nuo suklastotų DNS duomenų), kad šie savo ruožtu išplatintų šį protokolą interneto subjektams (interneto paslaugos teikėjams, svetainių administratoriams ir t. t.). 2013 m. įvesta vadinamoji naudojimosi DNSSEC nuolaida (mėnesiniam domeno vardo mokesčiui taikoma 0,02 EUR dydžio nuolaida, jei buvo tinkamai suvesta reikiama informacija) siekiant dar labiau paskatinti registruotojus diegti DNSSEC. 5.4.3. Duomenų vagystė ir kita žalinga veikla Registras nuolat taiko priemones, kad būtų išvengta duomenų vagystės ir kitokio piktybiško elgesio[16] internete. Nuolat tikrinama, ar domenų vardai visų pirma atitinka kriterijus[17], o registruojant naujus vardus kasdien tikrinama, ar nėra įtartinų veiklos modelių arba kitos anomalijos. Privačiosios saugumo organizacijos arba valdžios institucijos[18] registrui taip pat kasdien praneša apie įtariamus arba įrodytus pažeidimus. Todėl įtartinas domeno vardas gali būti pašalintas. Dėl priemonių, kurių ėmėsi registras, ataskaitiniu laikotarpiu pašalinta daug mažiau įtartinų domenų vardų: 2011 m. sausio mėn. tik 2 (2010 m. sausio mėn. buvo 81), o 2012 m. IV ketvirtį nereikėjo pašalinti nė vieno domeno vardo[19]. Be to, registras sustiprino dialogą su teisėsaugos institucijomis, siekdamas išvengti galimo piktnaudžiavimo „.eu“ sistema ir kovoti, jei tokių atvejų pasitaikytų. To dialogo rezultatas – 2012 m. spalio mėn. Komisijos, CERT-eu ir EURid pasirašytas supratimo memorandumas. 5.5. „.eu“ naudotojo profilis Domeno „.eu“ vardus naudotojai registruoja įvairiais tikslais (verslui, socialinei veiklai, įstaigų svetainėms internete ir t. t.). Naujausios ALD „.eu“ svetainių naudojimo analizės[20] duomenimis, apie 31,4 proc. tokių svetainių yra susijusios su verslu. Trečius metus iš eilės „.eu“ populiarumo tarp verslo subjektų duomenys patvirtina, kad šis domenas išlaiko tvirtas pozicijas kaip verslininkų ir MVĮ, kurių veikla susijusi su kitomis šalimis, ALD. Ataskaitoje daroma išvada, kad vis dar galima aiškiai įžvelgti senesnių bendrinių aukščiausio lygio domenų naudotojo profilį. Pagrindinis pavyzdys yra „.org“ – labai populiarus bendruomenių interneto svetainių domenas. Tuo bendriniai ALD skiriasi nuo nacionalinių šalių kodų ALD, kurie visi naudojami labai panašioms reikmėms. „.eu“ turi daug bendrų bruožų su šalių kodų ALD ir su tam tikrais bendriniais ALD (daugiausia „.net“, tačiau taip pat „.biz“ ir „.com“). 5.6. Teismo procesai ir ginčai dėl domenų vardų 5.6.1. Bendrajame Teisme ir Europos Sąjungos Teisingumo Teisme iškeltos bylos Bendrasis Teismas: nėra. Europos Sąjungos Teisingumo Teismas: 1 preliminarus nutarimas. Briuselio apeliacinis teismas perdavė du klausimus ETT dėl „lensworld.eu“ bylos – byla C-376/11 Pie Optiek prieš Bureau Gevers. 2012 m. liepos 19 d. ETT nusprendė, kad: „2004 m. balandžio 28 d. Komisijos reglamento (EB) Nr. 874/2004, nustatančio .eu aukščiausio lygio domeno įdiegimo ir funkcijų viešosios tvarkos taisykles bei registracijai taikomus principus, 12 straipsnio 2 dalies trečia pastraipa turi būti aiškinama taip, kad tuo atveju, kai aptariama ankstesnė teisė yra teisė į prekių ženklą, žodžių junginys „ankstesnių teisių turėtojai“ neapima asmens, kuriam nagrinėjamo prekių ženklo savininkas tik suteikė leidimą savo vardu, bet šio savininko sąskaita užregistruoti minėtam prekių ženklui identišką arba ar į jį panašų domeno vardą, tačiau nedavė jam leidimo komerciškai jį naudoti pagal paskirtį.“ Numatoma, kad Briuselio apeliacinis teismas galutinį savo sprendimą pateiks 2013 m. rudenį. 5.6.2. Alternatyvaus ginčų sprendimo procedūra Visus domeno „.eu“ vardų turėtojų ginčus arba skundus dėl „.eu“ registro sprendimų galima perduoti nagrinėti už alternatyvaus ginčų sprendimo (AGS) procedūrą atsakingai įstaigai[21] – Prahoje įsikūrusiam arbitražo teismui (toliau – Čekijos arbitražo teismas)[22]. Dažniausiai pateikiami skundai prieš domeno „.eu“ vardų turėtojus. Taip yra todėl, kad bet kuri šalis gali pradėti alternatyvaus ginčų sprendimo procedūrą prieš domeno vardo turėtoją ir tvirtinti, kad vardas užregistruotas spekuliavimo arba piktnaudžiavimo tikslais, kaip nurodyta Komisijos reglamento (EB) Nr. 874/2004 21 straipsnyje. Per pastaruosius dvejus metus kiekvieną ketvirtį buvo iškeliama vidutiniškai 12 tokių bylų[23] (žr. 3 priedą). 2011 m. Čekijos arbitražo teismas priėmė 52 sprendimus. 73 % skundų buvo priimti. 2012 m. Čekijos arbitražo teismas priėmė 44 sprendimus. 81 % skundų buvo priimti. Alternatyvaus ginčų sprendimo procedūros mokestis grindžiamas išlaidų susigrąžinimo principu[24]. 2012 m. birželio 27 d. Čekijos arbitražo teismas ir „.eu“ registras paskelbė apie ypatingą mokesčio sumažinimą, kuriuo siekiama, kad „.eu“ alternatyvaus ginčų sprendimo (AGS) procesas būtų labiau prieinamas Europos plačiajai visuomenei. Nuo 2012 m. liepos 1 d. pagrindinės procedūros išlaidos sumažintos 50 %. Toks žingsnis žengtas vadovaujantis išorės auditorių, atlikusių AGS paslaugos auditą, rekomendacija („AGS procedūra veikia tinkamai, tačiau, auditorių manymu, jei būtų sumažintas mokestis, paslauga sulauktų daugiau dėmesio ir ja galėtų pasinaudoti daugiau žmonių“). Nuo 2012 m. liepos 1 d., kai sumažintas mokestis, vidutinis AGS procedūra per mėnesį sprendžiamų skundų skaičius išaugo 80 %. 5.6.3. Teismo procesai Ataskaitiniu laikotarpiu EURid buvo šių teismo procesų šalis: Zheng byla. Zheng pateikė apeliaciją dėl Briuselio pirmosios instancijos teismo sprendimo. Briuselio apeliacinis teismas 2010 m. rugsėjo 21 d. sprendimu apeliaciją atmetė. Kai 2011 m. teismo byla buvo visiškai baigta, Zheng priklausę domeno vardai (daugiau kaip 9 000) nuo 2011 m. spalio 24 d. buvo atiduoti registruoti iš naujo. Byla baigta. Ovidio byla. 2011 m. vasario mėn. šalys pasiekė susitarimą ir tai oficialiai užregistravo Briuselio pirmosios instancijos teismas, 2011 m. rugsėjo 9 d. užbaigdamas visų ieškinių nagrinėjimą. Pagal susitarimą Ovidio sumokėjo EURid 45 000 EUR. Byla baigta. Topeu (ir kt. sex.eu) byla. 2011 m. rugpjūčio 4 d. Briuselio apeliacinis teismas pateikė sprendimą Vengrijos įmonei „Sex Bt“. 2011 m. gruodžio 4 d. baigėsi apeliacinis laikotarpis ir 2011 m. gruodžio 6 d. Briuselio apeliacinio teismo spendimas tapo galutinis. 2011 m. gruodžio 12 d. EURid aktyvavo domeno vardą SEX.eu pirmojo sėkmingo „saulėtekio“ laikotarpiu pateikusio paraišką pareiškėjo Yellow Register On Line AB (kurio paraiška buvo iš pradžių priimta, tačiau dėl vykstančio teismo proceso domeno vardas iki to laiko nebuvo aktyvuotas). Byla baigta. 6. Registracija AVAS 2011 m. „EURid“ pradėjo registracijos aplinkos vadybos ir audito sistemoje procesą siekdamas tapti pirmuoju AVAS sertifikatą[25] turinčiu registru Europoje. Registracijos procesas baigtas 2012 m. gegužės 23 d. Registracijos numeris – BE-VL-000016. EURid pradėjo informuoti visas savo suinteresuotąsias šalis apie savo įsipareigojimą įvairiomis priemonėmis siekti mažinti interneto poveikį aplinkai. 2012 m. gegužės 21–23 d. Europos Parlamente Strasbūre surengtas EURid registracijai[26] AVAS skirtas renginys. 7. Išvados Aukščiausio lygio domenas „.eu“ sėkmingai įgyvendintas ir veikia efektyviai. Per pastaruosius dvejus metus ALD „.eu“ sustiprino savo padėtį kaip vienas didžiausių ir populiariausių Europos ir pasaulio aukščiausio lygio domenų. Jis išlieka populiarus nepaisant to, kad valstybėse narėse, nors ir pamažu bet nuolat, didėja 27 nacionalinių šalies kodo aukščiausio lygio domenų naudojimas, ir yra tokie bendriniai aukščiausio lygio domenai kaip „.com“ ir „.org“. Tuo metu, kai ši ataskaita bus išsiųsta Europos Parlamentui ir Tarybai, Kroatija jau bus 28-oji Europos Sąjungos valstybė narė. ICANN vis dar neužbaigė šalių kodų ALD internacionalizavimo vertinimo procedūros pakeitimų, dėl kurių būtų galima iš naujo įvertinti atmestą graikų „.ευ“ seką, motyvuojant tuo, kas esą ją galima supainioti su kitomis sekomis. Komisija paragino ICANN kuo skubiau užbaigti minėtą procesą. Ji aiškiai pareiškė, kad būsimos taisyklės, pagal kurias būtų vykdoma nuolatinė internacionalizuotųjų domeno vardų paraiškų teikimo procedūra, turėtų būti parengtos taip, kad būtų išvengta nepagrįsto vėlavimo. Tai vienas iš klausimų, kurį Komisija toliau kels ICANN Vyriausybiniame patariamajame komitete. 2011 ir 2012 m. finansinė registro padėtis buvo stabili. Čekijos arbitražo teismas užtikrina alternatyviojo ginčų sprendimo procedūrą, todėl domenų savininkų teisės saugomos visomis ES kalbomis. Komisija stebi, kaip faktiškai naudojama sistema. Remdamasis auditorių rekomendacijomis, EURid sumažino AGS procedūros mokestį siekdamas fiziniams asmenims ir mažosioms ir vidutinėms įmonėms, kurie turi pagrindo manyti, kad trečiosios šalys netinkamai užregistravo jų domeno „.eu“ vardus, užtikrinti geresnes galimybes naudotis alternatyviojo ginčų sprendimo procedūra. Ateityje registras turėtų siekti, kad apie ALD „.eu“ sužinotų kuo daugiau įvairių tikslinių grupių, siekdamas padidinti savo skverbtį Europos domenų vardų rinkoje ir dar geriau informuoti visuomenę apie šį ALD. Susijusių ALD paslaugų pastovumas ir saugumas turi būti užtikrinamas taikant geriausius šios srities standartus. Atsižvelgdamas į tai, kad ALD aplinka sparčiai kinta, registras turėtų palaikyti ir plėsti dialogą bei informacijos mainus su Europos ir tarptautine interneto bendruomene. Komisija toliau glaudžiai bendradarbiaus su registru, kaip nustatyta teisės aktuose. PRIEDAI 1 priedas. Populiariausi pasaulio ALD 2013 m. kovo 31 d. Šaltinis: EURid 2013 m. I-ojo ketvirčio pažangos ataskaita. 2 PRIEDAS. Užregistruojamų „.eu“ domeno vardų skaičius pagal ketvirčius 3 PRIEDAS. Čekijos arbitražo teismo sprendimų, priimtų „.eu“ bylose, suvestinė Taikant AGS procedūrą priimti sprendimai || 2011 m. || 2011 m. Atmesta || Priimta || Netinkamai pateiktas skundas || Kita (atsiimta, susitarta) || Sprendimai per mėnesį sausio mėn. || || 2 || || || 2 vasario mėn. || 1 || 7 || || || 8 kovo mėn. || || 3 || 1 || 2 || 6 balandžio mėn. || || 3 || 2 || || 5 gegužės mėn. || 1 || 3 || || || 4 birželio mėn. || 1 || 3 || || 1 || 5 liepos mėn. || || 5 || || || 5 rugpjūčio mėn. || || 1 || 1 || 1 || 3 rugsėjo mėn. || || 2 || 1 || || 3 spalio mėn. || 1 || 4 || || || 5 lapkričio mėn. || || 1 || || 1 || 2 gruodžio mėn. || || 4 || || || 4 Iš viso || 4 || 38 || 5 || 5 || Iš viso sprendimų per metus || 52 Priimta skundų || 73 % Taikant AGS procedūrą priimti sprendimai || 2012 m. || 2012 m. Atmesta || Priimta || Netinkamai pateiktas skundas || Kita (atsiimta, susitarta) || Sprendimai per mėnesį sausio mėn. || || 2 || 1 || 1 || 4 vasario mėn. || || 2 || 1 || || 3 kovo mėn. || || 8 || || || 8 balandžio mėn. || || 3 || || 1 || 4 gegužės mėn. || || 7 || || || 7 birželio mėn. || || 1 || 1 || || 2 liepos mėn. || || || || || 0 rugpjūčio mėn. || || || || || 0 rugsėjo mėn. || || 3 || || || 3 spalio mėn. || 2 || 3 || || || 5 lapkričio mėn. || || 3 || || || 3 gruodžio mėn. || 1 || 4 || || || 5 Iš viso || 3 || 36 || 3 || 2 || Iš viso sprendimų per metus || 44 Priimta skundų || 81 % 4 PRIEDAS. Bendras domeno „.eu“ vardų skaičius domeno vardų savininkų valstybėse Šaltinis: EURid 2013 m. I-ojo ketvirčio pažangos ataskaita. 5 PRIEDAS. .eu domeno vardų skaičius 1000 gyventojų Šaltinis: EURid 2013 m. I-ojo ketvirčio pažangos ataskaita. 6 PRIEDAS. IDV registracijų „.eu“ skaičius Ketvirtis || IDN vardai || dalis 2009 m. IV ketv. || 56 036 || 1,8 % 2010 m. I ketv. || 62 609 || 1,9 % 2010 m. II ketv. || 65 109 || 2,0 % 2010 m. III ketv. || 67 074 || 2,1 % 2010 m. IV ketv. || 57 826 || 1,7 % 2011 m. I ketv. || 56 961 || 1,7 % 2011 m. II ketv. || 58 424 || 1,7 % 2011 m. III ketv. || 58 332 || 1,7 % 2011 m. IV ketv. || 56 699 || 1,6 % 2012 m. I ketv. || 58 455 || 1,6 % 2012 m. II ketv. || 60 681 || 1,7 % 2012 m. III ketv. || 61 752 || 1,7 % 2012 m. IV ketv. || 58 211 || 1,6 % 2013 m. I ketv. || 57 157 || 1,5 % Šaltinis: EURid 2013 m. I-ojo ketvirčio pažangos ataskaita. [1] COM(2007) 385 galutinis. Komisijos komunikatas Europos Parlamentui ir Tarybai „Aukščiausio lygio domeno .eu įdiegimo, funkcionavimo ir veiksmingumo ataskaita“ (2007 m. liepos 6 d.). [2] COM(2009) 303 galutinis. Komisijos ataskaita Europos Parlamentui ir Tarybai „Aukščiausio lygio domeno „.eu“ diegimo, funkcionavimo ir veiksmingumo ataskaita“ (2009 m. birželio 26 d.). [3] COM(2011) 616 galutinis. Komisijos ataskaita Europos Parlamentui ir Tarybai dėl aukščiausio lygio domeno „.eu“ diegimo, funkcionavimo ir veiksmingumo (2011 m. spalio 5 d.). [4] 2008 m. spalio 22 d. Europos Parlamento ir Tarybos reglamentą (EB) Nr. 1137/2008 dėl kai kurių teisės aktų, kuriems taikoma Sutarties 251 straipsnyje nustatyta tvarka, nuostatų, susijusių su reguliavimo procedūra su tikrinimu, suderinimo su Tarybos sprendimu 1999/468/EB. Suderinimas su reguliavimo procedūra su tikrinimu – Pirma dalis (OL L 311, 2008 11 21, p. 1). [5] 2005 m. spalio 10 d. Komisijos reglamentas (EB) Nr. 1654/2005 (OL L 266, 2005 10 11, p. 35), 2007 m. spalio 25 d. Komisijos reglamentas (EB) Nr. 1255/2007 (OL L 282 2007 10 26, p. 16) ir 2009 m. birželio 26 d. Komisijos reglamentas (EB) Nr. 560/2009 (OL L 166, 2009 6 27, p. 3). [6] 2003 m. gegužės 21 d. Komisijos sprendimas dėl aukščiausio lygio domeno „.eu“ registro paskyrimo. [7] Žr. Reglamento (EB) Nr. 733/2002 9 ir 12 konstatuojamąsias dalis, 2 straipsnio a punktą, 3 straipsnio 1 dalies c punktą ir 3 straipsnio 2 dalį. [8] ICANN (Interneto vardų ir numerių paskyrimo korporacija) – privačiojo sektoriaus ne pelno korporacija. Daugiau informacijos – http://www.icann.org/. [9] Daugiau informacijos apie sparčiąją procedūrą – http://www.icann.org/en/topics/idn/fast-track/. [10] Kipras ir Graikija – 2008 m. spalio mėn., Bulgarija – 2009 m. vasario mėn. [11] Reglamento (EB) Nr. 733/2002 3 straipsnio 1 dalies b punktas. [12] Daugiau informacijos apie EURid – http://www.eurid.eu/en/about-us [13] Žr. Reglamento (EB) Nr. 733/2002 3 straipsnio 4 dalį. [14] Facebook (EUregistry), Twitter (@Euregistry), YouTube (Europeanregistry). [15] 2012 m. surengti trys seminarai: balandžio 17 d. Bratislavoje; gegužės 11 d. Milane ir liepos 31 d. Budapešte. [16] Duomenų vagystė (angl. phishing) – asmens arba finansinės informacijos (vartotojo vardo, slaptažodžio) išviliojimas apgaule, pavyzdžiui, siunčiant suklastotus e. laiškus arba kopijuojant teisėtas interneto svetaines. Kaupimas (angl. warehousing) – domeno vardų laikymas tikintis juos perparduoti didesne kaina. Domeno vardo pasisavinimas (angl. cyber-squatting) – piktavalis kito asmens ar organizacijos prekės ženklo registravimas, naudojimasis jo lankytojų srautu arba panaudojimas domeno varde, ketinant gauti naudos iš prekės ženklo turėtojo geros valios. Svetimą domeno vardą pasisavinę asmenys jį prekės ženklo savininkui brangiai perparduoda. Šnekamąja anglų kalba asmenys, spekuliuojantys domenų vardais, vadinami „domainers“. [17] Tinkamumo kriterijus žr. Reglamento (EB) Nr. 733/2002 4 straipsnio 2 dalies b punkte. Registras turi teisę tikrinti registracijos teisėtumą (Reglamento (EB) Nr. 874/2004 3 straipsnis). Laikydamasis registracijos tvarkos reikalavimų, vardą užregistravęs asmuo privalo užtikrinti, kad asmens duomenys būtų išsamūs ir tikslūs, taip pat privalo turėti veikiantį e. pašto adresą ryšiams su registru; pastarasis pasilieka teisę atšaukti domeno vardą, jei e. pašto adresas neveikia. [18] Pavyzdžiui, Internet Identity, Arbor Network, MarkMonitor, Belgijos federalinė kompiuterinių nusikaltimų tyrimo tarnyba FCCU, JAV Iždo departamento mokesčių tarnyba IRS. [19] Žr. 2012 m. IV ketvirčio EURid ataskaitą, pateikiamą: http://www.eurid.eu/files/publ/quarterly_2012_Q4.pdf [20] Website usage trends among top-level domains, 2011 m. lapkričio mėn., pateikiama adresu eurid.eu/insights. [21] Žr. Reglamento (EB) Nr. 733/2002 4 straipsnio 2 dalies d punktą ir Reglamento (EB) Nr. 874/2004 15 konstatuojamąją dalį, 22 ir 23 straipsnius. [22] EURid ir Čekijos arbitražo teismo prie Čekijos Respublikos ekonomikos rūmų ir žemės ūkio rūmų susitarimo memorandumas (2005 m.). [23] Čekijos arbitražo teisme pagal alternatyvaus ginčų sprendimo procedūrą iškeltų bylų skaičius nuo 2006 m. gerokai sumažėjo – nuo 200 bylų per ketvirtį iki dabartinio lygio. [24] Žr. Reglamento (EB) Nr. 733/2002 4 straipsnio 2 dalies d punktą. [25] ES Aplinkosaugos vadybos ir audito sistema (AVAS) – tai vadybos priemonė įmonėms ir kitoms organizacijoms, kad jos galėtų įvertinti savo veiklos poveikį aplinkai, teikti atitinkamas ataskaitas ir jį gerinti. [26] Daugiau informacijos apie EURid aplinkosaugos įsipareigojimus pateikiama http://www.eurid.eu/en/about-us/going-green